ไฟแนนซ์ทูเดย์
...นิธิศ มนุญพร ผู้อำนวยการสำนักงานธนานุเคราะห์ หรือโรงรับจำนำรัฐ ปิ๊งไอเดีย สร้างวินัยทางการเงินให้ประชาชน โดยจะประชาสัมพันธ์ให้ลูกค้านำเงินส่วนหนึ่งมาชำระเงินต้นก่อน เพื่อลดภาระดอกเบี้ย และมีสิทธิลุ้นจับรางวัล
7 ม.ค. 2556

...นิธิศ มนุญพร ผู้อำนวยการสำนักงานธนานุเคราะห์ หรือโรงรับจำนำรัฐ ปิ๊งไอเดีย สร้างวินัยทางการเงินให้ประชาชน โดยจะประชาสัมพันธ์ให้ลูกค้านำเงินส่วนหนึ่งมาชำระเงินต้นก่อน เพื่อลดภาระดอกเบี้ย และมีสิทธิลุ้นจับรางวัล 
...ถึงแม้ว่า “วิบูลย์ เพิ่มอารยวงศ์” กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) ถูกสั่งปลดกลางอากาศ มีผลวันที่ 7 ม.ค.นี้ แต่ “วิบูลย์” ยังมาทำงานทุกวัน พร้อมเดินสายอวยพรอวยชัยปีใหม่ถึงพนักงานแบบตัวต่อตัว ให้กำลังใจในการทำงาน อีกทั้งคณะกรรมการชุดนี้ (บอร์ด) จะหมดวาระในเดือน ก.พ.นี้ ก็ลุ้นต่อ ใครจะมาเป็นบอร์ดชุดใหม่ จะหน้าตาอย่างไร แต่ที่แน่ๆ ตอนนี้ ท่านประธานบอร์ด “สันติ วิลาสศักดานนท์” ขอเก็บตัวเงียบ หลังจากเปิดศึกชิงเก้าอี้ประธานสภาอุตสาหกรรมแห่งประเทศไทย 
...แย้มดูบัญชีเงินกองทุนประกันสังคม ณ วันที่ 2 ม.ค. 2556 ยอดเงินสะสมของกองทุนประกันสังคมทะลุ 1 ล้านล้านบาทแล้วจ้า แต่ใช่ว่าจะดีใจว่ากองทุนประกันสังคมเงินจะเยอะ แต่ก็โดนล้วงเงินไปใช้สนองนโยบายประชานิยมหาเสียงการเมืองเยอะเหมือนกัน 
...ไขข้อข้องใจทำไม สรสิทธิ์ สุนทรเกศ อดีตผู้ช่วยผู้ว่าการสายกำกับสถาบันการเงิน ธนาคารแห่งประเทศไทย (ธปท.) มารับตำแหน่งผู้อำนวยการสถาบันคุ้มครองเงินฝาก เหตุผลง่ายๆ สรสิทธิ์ ตอบว่าอายุ 59 ปี อยู่แบงก์ชาติอีก 1 ปีก็เกษียณแล้ว สู้ย้ายมาเป็นผู้อำนวยการสถาบันคุ้มครองเงิน วาระ 4 ปี ทำงานได้อีก 3 ปี ก็คนยังมีไฟอยู่
...จิตติ ตั้งสิทธิ์ภักดี นายกสมาคมค้าทองคำ ฝากข่าวเตือนมา รัฐบาลขึ้นค่าแรงงาน 300 บาท โรงงานปิดกิจการสู้ค่าแรงไม่ได้ คนตกงานจะมากขึ้น อาญชากรรมมากขึ้น ทองปลอมก็ระบาดมากขึ้นด้วย
...ช่อง 3 แบนละคร “เหนือเมฆ 2” ไม่ใช่เรื่องเล็กๆ แล้ว สมาคมองค์การพิทักษ์รัฐธรรมนูญไทย ยื่นฟ้องสำนักงานคณะกรรมการคุ้มครองผู้บริโภค (สคบ.) ว่าช่อง 3 เอาเปรียบผู้บริโภค หาก สคบ.ไม่ดำเนินการอะไร เจอดีแน่ เพราะ สคบ.ก็ต้องโดนฟ้องด้วยข้อหาละเว้นปฏิบัติหน้าที่